‘CKP’เคาะขายหุ้นกดราคาเหลือ13บาท
ซีเค พาวเวอร์ ลุยไฟเปิดขายหุ้น 10-12 ก.ค.นี้ คาดราคาไม่เกิน 13 บาท ตั้งตัวแทนขายหุ้นวันนี้
29 ต.ค. 2565

ซีเค พาวเวอร์ ลุยไฟเปิดขายหุ้น 10-12 ก.ค.นี้ คาดราคาไม่เกิน 13 บาท ตั้งตัวแทนขายหุ้นวันนี้
นายก้องเกียรติ โอภาสวงการ ประธานเจ้าหน้าที่บริหาร บริษัทหลักทรัพย์ เอเซีย พลัส เปิดเผยว่า พร้อมเสนอขายหุ้นบริษัท ซีเค พาวเวอร์ (CKP) แล้ว เนื่องจากขณะนี้สภาพตลาดหุ้นโลกมีความชัดเจน ความผันผวนลดน้อยลง เช่น ตลาดหุ้นญี่ปุ่น จีน ยุโรป และสหรัฐ มีทิศทางปรับตัวดีขึ้น
ทั้งนี้ หุ้น CKP จะเปิดจำหน่ายให้นักลงทุนทั่วไป (ไอพีโอ) ระหว่างวันที่ 10-12 ก.ค.นี้ และคาดจากนั้น 3 วันทำการ เข้าซื้อขายในตลาดหลักทรัพย์
“ตลาดโลกไม่ดีเป็นตัวสำคัญต้องเลื่อนการขายชั่วคราวเท่านั้น เมื่อตลาดโลกดี มีความชัดเจน ก็พร้อมกลับมา ไม่รอ เหมือนเราหลบพายุชั่วคราว พายุสงบ ไม่รอให้พื้นแห้งหรือฟ้าโปร่ง แค่ไม่เปียกก็ออกมาแล้ว” นายก้องเกียรติ กล่าว
แหล่งข่าวจากบริษัท ซีเค พาวเวอร์ เปิดเผยว่า ราคาหุ้นซีเค พาวเวอร์ จะขายไม่เกิน 13 บาท และเชื่อว่าจะเป็นที่สนใจของนักลงทุน โดยเฉพาะสถาบัน
นอกจากนี้ บริษัท ซีเค พาวเวอร์ เป็นโฮลดิ้งถือหุ้นในบริษัทอื่น หลังขายไอพีโอ 220 ล้านหุ้น ทุนจดทะเบียนชำระแล้ว 5,500 ล้านบาท
สำหรับการลงทุนแบ่งเป็น โรงไฟฟ้าพลังน้ำ โดยถือหุ้นในบริษัท เซาท์อีสท์ เอเชีย เอนเนอร์จี (SEAN) สัดส่วน 56% ซึ่งลงทุนและพัฒนาธุรกิจไฟฟ้าในลาว โดย SEAN ถือหุ้นบริษัท ไฟฟ้าน้ำงึม 2 สัดส่วน 75% ระยะเวลาสัมปทาน 25 ปี มีกำลังการผลิตไฟฟ้า 615 เมกะวัตต์ ทำสัญญาขายไฟฟ้าทั้งหมดกับการไฟฟ้าฝ่ายผลิตแห่งประเทศไทย (กฟผ.) มีระยะเวลา 25 ปี นับจากวันเริ่มดำเนินการเชิงพาณิชย์ (COD) คือ วันที่ 1 ม.ค. 2556
ด้าน CKP ลงทุนโรงไฟฟ้าพลังงานแสงอาทิตย์ โดยถือหุ้น 100% ในบริษัท อาทิ บางเขนชัย กำลังการผลิตไฟฟ้า 8 เมกะวัตต์ ทำสัญญาขายไฟฟ้ากับการไฟฟ้าส่วนภูมิภาค (กฟภ.) มีระยะเวลา 5 ปี และต่อสัญญาทุก 5 ปี (สิ้นสุดสัญญา 5 ปี ในวันที่ 28 ก.ค. 2557)นอกจากนี้ และยังลงทุนโรงไฟฟ้าพลังความร้อนร่วม ถือหุ้น 65% ในบริษัท บางปะอิน โคเจนเนอเรชั่น ใช้ก๊าซธรรมชาติเป็นเชื้อเพลิง กำลังการผลิตไฟฟ้า 117.5 เมกะวัตต์ และไอน้ำ 19.6 ตันต่อชั่วโมง ได้ทำสัญญาซื้อขายไฟฟ้ากับ กฟผ. จำนวน 90 เมกะวัตต์ เป็นระยะเวลา 25 ปี
สำหรับผู้ถือหุ้นใหญ่หลังไอพีโอ ประกอบด้วย บริษัท ช.การช่าง (CK) สัดส่วน 31.78% บริษัท ทางด่วนกรุงเทพ (BECL) 23.22% บริษัท น้ำประปาไทย 25% และประชาชนทั่วไป 20%